ועדת הפנים ואיכות הסביבה, כנסת 15, פרוטוקול מספר 118, 2000-06-27 12:20

דוד אזולאי: שלום לכולם, אני מתכבד לפתוח את ישיבת הוועדה בהצעת חוק הרשויות המקומיות (בחירת ראש הרשות וסגניו וכהונתם)(תיקון – בחירת מועמד יחיד), של קבוצת חברי כנסת.

דוד אזולאי: בישיבה הקודמת דנו בהצעת חוק חופי הים התיכון, לכן יצאנו מהחוף, צריך עכשיו להתלבש, לעלות על חליפה כראש רשות ולגשת למלאכה.

דוד אזולאי: אני רוצה לומר מילה טובה לקצרניות שעושות עבודה יוצאת מהכלל ומגיע להם כל הכבוד.

דוד אזולאי: הן היחידות שצריכות להיות כל הזמן בהאזנה.

יולי יואל אדלשטיין: לאחר שהשתתפתי לראשונה מספר פעמים בישיבות ממשלה שאלו אותי מה הדבר שם שהוא הכי.

יולי יואל אדלשטיין: אמרתי: תאמינו לי אני יושב מול הקצרניות, וזה הכי, והן עוד מחייכות ורואים שהן מבינות מה הולך.

דוד אזולאי: עוד יבוא יום שיגידו שמי שעבד כאן בבניין הזה, אלה רק הקצרניות.

יהודית נאות: הצעת החוק הזאת באה בעצם לתקן מצב, אנומליה שנמצאת בפקודת העיריות שקובעת שאם יש מועמד יחיד לראש רשות, כדי להיבחר הוא צריך לקבל 40% מכלל הקולות הכשרים למועצה.

יהודית נאות: האנומליה היא שאם במקרה פוסלים את הבחירות למועצה, אז גם לא נבחר ראש עיר.

יעקב ליצמן: מה פירוש פוסלים?

יהודית נאות: אם בגלל חשד לזיופים או שיש צו עיכוב או ערעור על בחירות וכד'.

יעקב ליצמן: את בעצם מבקשת להפריד בין שני הדברים.

יהודית נאות: כמו בבחירות לראשות הממשלה.

יהודית נאות: החוק קובע שאם יש מועמד יחיד אז בקלפי מצביעים בעדו או נגדו, והוא ייבחר רק אם מספר הקולות בעדו יעלה על מספר הקולות נגד.

יהודית נאות: התיקון הזה לחוק הרשויות המקומיות הוא בעצם תיקון מתחייב, כדי למנוע בכלל תלות בין ספירת פתקים למועצת העיר, שנמצאים בקופסא אחת, לבין הפתקים למועצת העיר, שנמצאים בקופסא אחרת.

יהודית נאות: עד לכאן לא היתה התנגדות.

יהודית נאות: בדיון שהיה במליאה, להפתעתי הרבה, רוב חברי הכנסת שביקשו את זכות הדיבור דיברו על הצעת החוק.

יהודית נאות: לא דיברו על יהודה ושומרון ולא על הסכמי קמפ-דויד.

יהודית נאות: היתה הערה מהותית של חבר הכנסת עזמי בשארה ועוד כמה חברים, לגבי השאלה אם אנחנו מסכימים לעיקרון של ההפרדה והפתקים לראשות עיר יהיו "בעד", "נגד" או פתק לבן, שבמקרה הזה בטל וזה כאילו שאותו אחד לא בא להצבעה.

יהודית נאות: חבר הכנסת עזמי בשארה שאל אם אנחנו לא צריכים לשקול שיהיה סף מינימלי של מצביעים שיידרשו להצביע בבחירות.

יהודית נאות: כלומר לקבוע: ובלבד שהשתתפו בבחירה – בעד או נגד – לפחות 10% מכלל בעלי זכות הבחירה.

יהודית נאות: הטיעון של חבר הכנסת עזמי בשארה היה שאם יש מועמד יחיד, אז הנטייה ללכת להצביע מאוד נמוכה.

יהודית נאות: אנשים אומרים שממילא הוא ייבחר, אז בשביל מה ללכת לבחור.

יהודית נאות: מצד שני, עומד הטיעון השני שאם נתנו להם את הזכות, שילכו להצביע.

יהודית נאות: אין בעיות בניסוח הצעת החוק.

יהודית נאות: בעצם השאלה היחידה שהיתה בדיון במליאה היתה בקשר לאחוז מינימלי של מצביעים.

דוד אזולאי: אנחנו יכולים לחוקק חוקים ולקבל החלטות, אך אנחנו לא יכולים לחייב את הבוחר להגיע לקלפי.

דוד אזולאי: זה שאין לו מוטיבציה להגיע לקלפי בגלל שיש מועמד יחיד, זה לא דבר שאנחנו מסוגלים לפתור.

יולי יואל אדלשטיין: בזמנו היתה הצעת חוק של חבר הכנסת שטרית לחייב להצביע.

יולי יואל אדלשטיין: אלה חוקים לא דמוקרטיים.

סיגל קוגוט: או לחילופין קובעים שהאדיש יקבע את תוצאות הבחירות.

יעקב ליצמן: אני מוכן לשקול את זה, בתנאי שיחייבו את חברי הכנסת להגיע להצבעה במליאה.

מרים פרנקל-שור: יש הצעה כזאת לתיקון התקנון, שיהיה קוורום במליאה.

יעקב ליצמן: בבחירות הכלליות או לעיריות אי אפשר לחייב אנשים לבוא ולהצביע.

דוד אזולאי: אין לדבר הזה סוף, כי אז נדרוש את אותו קוורום גם בוועדות.

דוד אזולאי: הכל ילך בשרשרת.

דוד אזולאי: ברשויות המקומיות הנושא של קוורום עובד והוא קיים, אבל לא בכנסת.

יהודית נאות: הרגשתי חובה להעלות את ההערה שהיתה במליאה, כדי שלפחות נתייחס כאן להסתייגויות שנאמרו במליאה.

יהודית נאות: אני אישית לא חושבת שזה נכון להוסיף מינימום, משום שידוע שבבחירות לרשויות המקומיות אחוז ההצבעה הוא נמוך ואין סיבה לחייב אדם להצביע לראש רשות ולא לחייב להצביע למועצת רשות.

יעקב ליצמן: מה שיכול להיות כתוצאה מההצעה של חבר הכנסת בשארה, שאם יש מועמד יחיד ויש קבוצה שרוצה להפיל אותו, אז אם לא הולכים לבחירות זה בטל.

יעקב ליצמן: זה בלתי חוקי.

דוד אזולאי: ואז זה לא דמוקרטי, שבגלל אלה שלא רצו אותו, מבטלים בחירות.

דוד אזולאי: אותה קבוצה לא תבוא להצביע וכך תפיל אותו.

יולי יואל אדלשטיין: חברת הכנסת נאות, האם בדקת בכמה רשויות רץ מועמד יחיד בבחירות שהיו ב-1998?

יהודית נאות: זה נדיר מאוד.

עמי בן-דרור: זה קרה רק בשתי רשויות.

יהודית נאות: אבל המצב הזה לא כל כך נדיר במועצות אזוריות.

יהודית נאות: יש מצבים ששתי חמולות מסדרות ביניהם חלוקת קדנציה ואז יש מועמד יחיד.

יהודית נאות: את זה אני רוצה למנוע.

סיגל קוגוט: לגבי המועצות האזוריות משרד הפנים הצהיר, בגלל שזה בצו, שברגע שהחוק הזה יעבור הוא מיד יתקן את הצו ואז החוק הזה יחול גם על מועצות אזוריות.

יולי יואל אדלשטיין: הצעת החוק הזאת מאוד הגיונית.

עמי בן-דרור: אני חושב שהגישה היא נכונה, שצריך לשפר את המצב הקיים.

עמי בן-דרור: מה שמדאיג אותי היא בעיית ההערמה.

עמי בן-דרור: יש פירצה בתוך הנושא של מועמד יחיד, שהחמולה תקבע מי יהיה ראש המועצה.

יעקב ליצמן: בכל מפלגה החמולה קובעת מי יהיה הראש שלה.

עמי בן-דרור: צריך שיהיה לפחות מינימום מסוים של בוחרים, מפני שאנחנו בעצם הופכים את זה לאיזושהי קריקטורה של בחירת ראש הרשות.

יהודית נאות: ההיפך.

יהודית נאות: אתה מאפשר הפעם סוף סוף להצביע נגד.

דוד אזולאי: חברת הכנסת נאות בעצם מאפשרת בהצעת החוק דבר שלא היה קודם.

יהודית נאות: לפי מה שהיה עד עכשיו, אם 40% הצביעו למועצה אותו מועמד נבחר.

יהודית נאות: הפעם בקלפי יש בעד ויש נגד.

יהודית נאות: והיה ויש יותר בעד מאשר נגד, זו הדמוקרטיה.

דוד אזולאי: הצעת החוק הזאת היא הצעה מבורכת שלדעתי באה לסתום פירצה בחוק.

דוד אזולאי: מי שמכיר קצת את המערכת המוניציפלית מודע לפוילשטיקים הקיימים בכל מיני מקומות.

יעקב ליצמן: אם רוצים לתקן את העניין לגבי החמולות, אפשר גם לומר שאם ראש מועצה נבחר ברוב של 98%, אפשר לפסול אותו.

יעקב ליצמן: כך זה כמו בסוריה.

סיגל בוגוט: משרד המשפטים ומשרד הפנים לא מתנגדים להצעת החוק.

דוד אזולאי: לכן אנחנו מעמידים להצבעה להנחה לקריאה שנייה ושלישית את הצעת החוק של חברת הכנסת יהודית נאות וחברי כנסת אחרים – הצעת חוק הרשויות המקומיות (בחירת ראש רשות סגניו וכהונתם)(תיקון מס' 20 – בחירות מועמד יחיד), התש"ס-1999.

דוד אזולאי: הצבעה בעד – 4 נגד – אין נמנעים – אין

החלטה: אני מודה לכל המשתתפים, הישיבה נעולה.